Simon Kollerup (S), 2013-05-16:
Tak for det.
I Socialdemokratiet har vi set på det forslag, som er blevet fremsat af Dansk Folkeparti, og synes selvfølgelig, at intentionerne med beslutningsforslaget er interessante.
Alle forslag, der har som mål at lette bureaukratiet og forenkle reglerne og gøre livet lettere, er jo interessante, og det er jo det, forslaget her gør, ved at man altså letter nogle administrative byrder. Når vi alligevel er skeptiske over for forslaget, handler det, som det også er blevet redegjort fint for af økonomi- og indenrigsministeren, om, at der er en række ulemper i forhold til det her forslag.
Det kan i en række situationer være svært at afgøre, hvem der så skal tegne en liste, og hvem der på den måde, hvis ikke der blev opnået valg til kommunalbestyrelsen, kan godkende, at den kan blive opstillet som liste til næste valg.
Jeg kender et andet eksempel fra Morsø Kommune.
Lad os antage, at et parti er blevet valgt til kommunalbestyrelsen, og at en række stillere har skrevet under på, at man kunne stille op, men så bryder man ud af partiet, danner et nyt landsdækkende parti: Skal det så fortsat være det gamle parti, altså de stillere, der havde stillet for det gamle parti, der er gældende, eller skal man, selv om man er indvalgt i kommunalbestyrelsen, ud at finde nye stillere?
Samtidig synes jeg, der er en udfordring i det, når der er flere forskellige lister, som opstiller inden for samme kommune og indgår i f.eks. et listeforbund.
Jeg nævnte eksemplet med Venstre, som jeg også fremhævede var et eksempel, som den tidligere indenrigsminister Bertel Haarder selv nævnte, nemlig at man f.eks. har tre lister, det kunne være tre Venstrelister, som stiller op i listeforbund, og den ene opnår valg på de andres stemmer, men de to andre gør ikke.
Jeg synes ikke, det er rimeligt, at man så skal sige til de to, som leverede stemmerne, men som ikke opnåede valg til kommunalbestyrelsen, at de så skal ud at finde stillere, mens dem, der blev valgt til kommunalbestyrelsen, ikke skal.
Så jeg synes, der er nogle urimeligheder i det, jeg synes, der er nogle ulemper, som ikke opvejer de fordele, der er skitseret af forslagsstillerne.
Hvis jeg bare til allersidst så må prøve at problematisere nogle af fordelene, som bliver listet op, vil jeg sig, at det er klart, at hvis stillerlisterne afskaffes for nogle, som sidder i kommunalbestyrelsen, bliver det lettere for dem.
Men den administrative lettelse, det, at det skulle gøre det lettere, bliver jo modsvaret af, at det jo er nødvendigt at finde nogle alternative procedurer, som sikrer, at den enkelte af de opstillede kandidater også selv har godkendt, at vedkommende er opstillet, og er blevet godkendt af de partier, der opstilles for.
Det er der, argumentet fra Venstres ordfører ikke holder, altså hvor man siger, at bare fordi et parti er blevet opstillet i hundredvis af år med tusindvis af stemmer, skulle man pr. automatik kunne få lov til at fortsætte uden at finde nye stillere.
For der er jo det forunderlige i vores demokrati, at tiderne kan skifte, og det gør kandidaterne inden for partierne jo også hele tiden, og derfor mener jeg, at der – indrømmet – er nogle fordele ved det forslag, som er blevet fremsat, men jeg er også nødt til at sige, at jeg ikke synes, at fordelene opvejer ulemperne, og derfor kan vi ikke støtte forslaget.